*Tämä artikkeli käsittelee Rudyard Kiplingin kirjaa. Nimen muita merkityksiä on täsmennyssivulla.*

**Viidakkokirja** (engl. *The Jungle Book*) on Rudyard Kiplingin tunnetuimpia teoksia. Se on tarinakokoelma Intian viidakoista. Keskeiset kolme tarinaa kertovat viidakossa susien kanssa kasvaneesta *Mowgli*-pojasta. Kokoelman tarinat ilmestyivät ensi kerran aikakauslehdissä 1893–1894, kirjamuodossa 1894. Osa tarinoista oli Kiplingin isän John Lockwood Kiplingin kuvittamia. Kipling syntyi Intiassa ja vietti kuusi ensimmäistä elinvuottaan siellä. Vietettyään noin vuosikymmenen Englannissa hän muutti takaisin Intiaan ja työskenteli siellä kuusi vuotta. Kipling kirjoitti tarinakokoelman Vermontissa asuessaan.

Näistä tarinoista Disney on tehnyt piirrosfilmin *Viidakkokirja* vuonna 1967. Vuosina 1967–1971 Neuvostoliitossa tehtiin Kiplingin tarinoiden pohjalta viisiosainen lyhytelokuvasarja, joka lopuksi julkaistiin yhtenä elokuvana nimellä *Mowgli* (*Maugli*). Näytelmäelokuvaksi tarina on filmattu 1942 (*Viidakon poika*), 1994 (*Rudyard Kiplingin viidakkokirja*), 1997 (*Viidakkokirja 2: Mowgli & Baloo*) ja 1998 (*Viidakkokirja: Mowglin tarina*). Toinen piirrossarja tehtiin Japanissa 1989. Disney teki omalle elokuvalleen jatko-osan *Viidakkokirja 2* vuonna 2003, ja vuonna 2016 Disneyltä ilmestyi näytelty *Viidakkokirja*-elokuva. Netflix ja The Imaginarium työstävät Viidakkokirjasta omaa elokuvaa nimeltä *Mowgli*, joka julkaistiin vuonna 2018.

Mowgli-tarinoiden lisäksi tunnetaan kertomus *Rikki-Tikki-Tavista*, mungosta, joka urheasti puolustaa ihmisperhettä kobran hyökkäyksiltä.

Keskeiset hahmot
----------------

*Viidakkokirjan* kuvitusta vuodelta 1895.
* Mowgli, susien kasvattama ihmispoika
* Baloo, huulikarhu
* Bagheera, pantteri
* Shere Khan, paha tiikeri
* Kaa, pytonkäärme
* Hathi, intiannorsu

Suomennoksia
------------

Suomeksi kirja ja sen jatko-osa *Second Jungle Book* ovat ilmestyneet useina eri laitoksina: 

* Kipling, Rudyard: *Indian viidakoista 1-2*. (The Jungle Book, 1894 & The Second Jungle Book, 1895.) Suomentanut Helmi Krohn ja runot suomentanut Otto Manninen. Alun perin julkaissut Otava 1898 (1. osa) ja 1909 (2. osa). Myöhemmin julkaistu yhteisniteenä nimellä Viidakkokirja. Helsinki: Otava, 1898 (1.osa) ja 1909 (2. osa). ISBN 978-951-1-23923-9.
* Kipling, Rudyard: *Viidakkopoika*. (The Jungle Book, 1894 & The Second Jungle Book, 1895.) Suomentanut Väinö Hämeen-Anttila (valikoima). Hämeenlinna: Karisto, 1909.
* Kipling, Rudyard: *Viidakon kirja*. (The Jungle Book, 1894) Suomentanut Kyllikki Wehanen (vain 1. osa). Kustannusliike Nide Oy, 1948.
* Kipling, Rudyard: *Viidakkokirjat*. (The Jungle Book, 1894 & The Second Jungle Book, 1895.) Suomentanut Eila Pennanen & Juhani Jaskari. Porvoo: WSOY, 1965.
* Kipling, Rudyard: *Viidakkokirja*. (The Jungle Book, 1894) Suomentanut Ilkka Rekiaro & Riku Juti. Helsinki: Kirjalito, 1992.

Lähteet
-------

1. ↑  Rudyard Kipling Petri Liukkonen (author) & Ari Pesonen. Kuusankosken kaupunginkirjasto 2008
2. ↑  Hakutulokset haulla "Jungle Book"[vanhentunut linkki] Elonet
3. ↑

Aiheesta muualla
----------------

WikiaineistoWikiaineisto
Wikiaineistoon on tallennettu tekstiä aiheesta: 
***The Jungle Book*** (englanniksi)

* Kuvia tai muita tiedostoja aiheesta **Viidakkokirja** Wikimedia Commonsissa

* Viidakkopoika suomeksi Gutenberg-projektissa (englanniksi)

* The Jungle Book Gutenberg-projektissa (englanniksi)
* The Second Jungle Book Gutenberg-projektissa (englanniksi)